মা হলেন অদিতি মুন্সী

কলকাতা: মা হলেন জনপ্রিয় সঙ্গীতশিল্পী ও রাজারহাট গোপালপুরের তৃণমূল (TMC) বিধায়ক অদিতি মুন্সী (Aditi Munshi)। রবিবার সকালে তাঁর ও স্বামী, তৃণমূল কংগ্রেসের পৌরপিতা দেবরাজ চক্রবর্তীর সংসারে এল নতুন অতিথি। এদিন সকাল প্রায় ১০টা নাগাদ এক বেসরকারি হাসপাতালে পুত্রসন্তানের জন্ম দেন অদিতি। মা ও নবজাতক, দু’জনেই সম্পূর্ণ সুস্থ আছেন বলে জানা গিয়েছে।

ভক্তিমূলক গান ও আধুনিক সঙ্গীতের মাধ্যমে দীর্ঘদিন ধরেই শ্রোতাদের মনে জায়গা করে নিয়েছেন অদিতি মুন্সী। একটি জনপ্রিয় বেসরকারি টেলিভিশন চ্যানেলের গানের রিয়্যালিটি শো-তে অংশগ্রহণের পরই পরিচিতি আরও বেড়ে যায় তাঁর। ২০২১ সালের বিধানসভা নির্বাচনে জয়ী হয়ে রাজনীতির ময়দানেও পা রাখেন তিনি। বর্তমানে তিনি রাজারহাট গোপালপুরের বিধায়ক।

আরও পড়ুন: এ বার অস্কারে সেরার দৌড়ে ‘কান্তারা’-সহ আরও তিন ভারতীয় ছবি

অন্যদিকে, দেবরাজ চক্রবর্তী তৃণমূল কংগ্রেসের যুবনেতা। ২০১৫ সাল থেকে বিধাননগর পুরসভার কাউন্সিলর হিসেবে দায়িত্ব পালন করছেন তিনি। ২০২২ সালের ফেব্রুয়ারিতে বিধাননগর পুরনিগম নির্বাচনে দ্বিতীয়বার জয়ী হয়ে মেয়র পারিষদ হন দেবরাজ। প্রশাসনিক ও রাজনৈতিক দায়িত্বের পাশাপাশি সংসারকেও সমান গুরুত্ব দিয়ে চলেছেন এই তারকা দম্পতি।

২০১৮ সালে দেবরাজের সঙ্গে গাঁটছড়া বাঁধেন অদিতি মুন্সী। গানের মঞ্চ ও রাজনীতির ময়দান—দু’দিকেই সমানভাবে সক্রিয় থেকেছেন তিনি। নিয়মিত সাংস্কৃতিক অনুষ্ঠানে অংশ নেওয়ার পাশাপাশি বিধায়ক হিসেবে নিজের এলাকার প্রশাসনিক কাজও সামলেছেন দক্ষ হাতে।

অদিতির অন্তঃসত্ত্বা হওয়ার খবর আগেই ছড়িয়েছিল, যদিও সে বিষয়ে প্রকাশ্যে কোনও মন্তব্য করেননি তিনি বা তাঁর স্বামী। অদিতি শুধু জানিয়েছিলেন, সময় এলেই সুখবর দেবেন। অবশেষে রবিবার সেই সুখবরই পেলেন অনুরাগীরা।

শেষবার অদিতিকে একটি বেসরকারি চ্যানেলের গানের রিয়্যালিটি শোয়ে বিচারকের ভূমিকায় দেখা গিয়েছিল। মাতৃত্বকালীন ছুটিতে থাকায় কিছুদিন তাঁকে আর প্রকাশ্যে দেখা যাবে না বলেই জানা যাচ্ছে। নতুন সদস্যকে ঘিরে এখন আনন্দের জোয়ার অদিতি-দেবরাজের পরিবারে।